Йоаким Будински

Йоаким Будински (*25. децембер 1927–†20. юлий 1999), поета, ерудита и културни дїяч.

 Биоґрафия

Йоаким Будински народзени 25. децембра 1927. року на салашу на Билей Пустари (Руски Керестур). Бул єдине дзецко у Будинсковей фамелиї, оцец Михал и мац Мелана родз. Шовш. До основней школи ходзел на Билей и у Руским Керестуре, до ґимназиї почал ходзиц у Вербаше а закончел ю у Зомборе. Студиї нємецкого и французкого язика Йоаким комплетовал у Беоґрадзе, з тим же два семестри бул и на студийох у Нємецкей.
алт=Керестурски студенти хтори студирали у Беоґрадзе|мини|409x409п|Керестурски студенти хтори студирали у Беоґрадзе под час преходзки по Калемеґднє. З лїва: Янко Сабадош Ганц, Владимир Новта Корпащик, Яким Сивч, Петро Хома, Йоаким Будински Будинєц и Янко Колошняї. Леґенда до леґенди.

Робел у вецей институцийох спомедзи хтори треба спомнуц Институт за странски язики у Беоґрадзе кед бул, медзи иншим, анґажовани за прекладателя у Гарареу на схадзки нєвязаних жемох на найвисшим уровню. Потим у ОШ Петро Кузмяк у Руским Керестуре викладал нємецки язик. Оталь пошол до Конїцу (БиГ) дзе робел у воєней фабрики. О єден час Йоаким Будински ше врацел до Нового Саду на роботу у Библиотеки Матици сербскей дзе робел на каталоґизациї кнїжкових фондох, на редиґованю каталоґох и на месце информатора. 

Бул сотруднїк НВУ Руске слово, окреме є запаметани по своїх поетских прилогох у рамикох додатка за културу, уметносц, литертуру и творчосц Култ. Свойо твори звичайно обявйовал под псевдонимом Андри Гуздер Билянски. Медзи своїма приятелями у ґрупи студентох и штредньошколцох у Руским Керестуре, Йоаким Будински бул познати по назвиску Будинєц. Ридши знали хто то Йоаким або Яким Будински, алє шицки знали хто то Будинєц.

За поезию обявену у Култу Йоаким Будински 1998. року достал награду того подлїстку новинох Руске слово.

Йоаким Будински бул вельки ерудита, мал нєзвичайно широке образованє и бешедовал седем язики - нємецки, французки, анґлийски, мадярски, италиянски, гречески и шпански. Його поетска творчосц и вон як писатель и поета будзе заберац значне место, окреме кед слово о поетских витвореньох зоз хторима овиковичел памятки на часц керестурского и кулского хотара под назву Била, єй салащаньох и своїх ближнїх. Нєт сумнїву же його поетске дїло постало свойофайтови памятнїк Билей пустари. 

Йоаким Будински бул у малженстве зоз Еуфемию родз. Белак, у малженстве мали сина Мирослава.  

Йоаким Будински умар 20. юлия 1999. року. Поховани є 22. юлия 1999. року на теметове у Руским Керестуре.

 Литература 

 Михал Симунoвич, Прoцив шицких страхoх / Рoзгварка з Андрийoм Гуздeрoм Билянским, Руске слово, Нови Сад, 1999, 12. марец, б. 16 (Култ, ч. 3). 

 Мирон Джуня, Шлїдом предсказаньох Билянского, Литературне слово, Нови Сад, 2007, децембер, число 12, б. 1. – (Руске слово, Нови Сад, 28. децембер 2007, число 52)

 Юлиян Тамаш, Винїцар  (Ґу 80-рочнїци од народзеня Андрия Гуздера Билянского), Шветлосц, Нови Сад, 2007, число 4, октобер-децембер, б. 559.

 Мария Чурчич, Библиоґрафия Руснацох у Югославиї 1918-1980, Будински, Йоаким 2340 , Библиотека Матици  сербскей, 1990, б. 329.

 Будински, Јоаким, Три песме, Мостови, год. 35, бр. 139/140 (2007), ISSN 0350-6525, ср. 23-26

(Автор нєпознати), „Умар Андри Гуздер Билянскиˮ, Руски календар, 2000, б. 174.

 Вонкашнї жридла 

 Будински, Йоаким, Винїцар: позберани твори, Андри Гуздер Биљански, НВУ Руске слово, 2006. ISBN 978-86-7105-164-1

 Андри Гуздер Билянски, Винїцар, НВУ Руске слово, 2006, ISBN: 978-86-7105-164-1

Катеґория:Руснаци у Сербиї
Катеґория:Писателє
Катеґория:Дїяче у култури
Катеґория:Народзени 1927
Катеґория:Умарли 1999
Катеґория:25. децембер
Катеґория:20. юлий